Izvor: Petar Glebov/PIXSELL

Aplikacija kompanije "Uber" za organizaciju prevoza putnika ne može da bude dostupna u Srbiji, saopštilo je Ministarstvo građevinarstva, saobraćaja i infrastrukture Srbije.

Kako je navedeno, prošle nedelje je održan sastanak s predstavnicima kompanije "Uber", koji su tada informisani da zakonodavstvo Srbije ne dozvoljava da preduzetnik ili preduzeće obavlja delatnost prevoza putnika, ako ne raspolažu odgovarajućim dozvolama, pa prema važećim propisima, "Uber" ne može da se registruje za obavljanje delatnosti na srpskom tržištu.

Iz kompanije su rekli da bi njihovu uslugu mogli da koriste isključivo profesionalni vozači koji već imaju odgovarajuće dozvole.

"Predstavnici ministarstva izneli su na sastanku načelni stav da su spremni da razmotre svaku inicijativu za uvodjenje aplikacija za organizaciju prevoza putnika, vodeći računa o najboljem interesu korisnika sa aspekta bezbednosti saobraćaja i lične sigurnosti", dodalo je ministarstvo u saopštenju.





